Държавен вестник, бр. 13, 2023 г., стр. 12

СТР.  12	
Д Ъ Р Ж А В Е Н  В Е С Т Н И К 	
БРОЙ  13
(2) Сертификатът за одобрение на типа се 
отнема при:
1. въвеж дане на нови изисквания в 
регламент/и, задължително приложими към 
одобрения тип прикачно превозно средство;
2. уведомление от страна на производителя 
за настъпили промени в производството на 
одобрения тип прикачно превозно средство;
3. извършена проверка на производството 
при производителя и установяване на несъот-
ветствие на произведените прикачни превозни 
средства с одобрения тип.
(3) Когато само за един вариант на даден 
тип прикачно превозно средство или само за 
една версия на даден вариант сертификатите 
на производителя станат невалидни, нацио-
налното одобряване на типа за съответното 
прикачно превозно средство губи валидност 
само по отношение на конкретния вариант 
или версия.
(4) Когато производството на конкретен 
тип прикачно превозно средство бъде оконча-
телно прекратено, производителят уведомява 
писмено министъра на земеделието.
(5) В случаите, когато сертификат за на-
ционално одобряване на типа на прикачно 
превозно средство предстои да стане нева-
лиден при въвеждането на нови изсисквания 
в регламент/и, производителят уведомява 
министъра на земеделието.
Г л а в а  ш е с т а
СЕРТИФИКАТ ЗА СЪОТВЕТСТВИЕ С ОДОБ­
РЕНИЯ ТИП, ЗАДЪЛЖИТЕЛНА ТАБЕЛА 
И МАРКИРОВКА
Чл. 18. (1) Производителят, в качеството 
си на притежател на сертификат за национал-
но одобрение на типа за прикачно превозно 
средство, издава сертификат за съответствие 
на хартиен носител на всяко прикачно пре-
возно средство, когато то е произведено в 
съответствие с национално одобрения тип.
(2) Сертификатът се предоставя безплатно 
на купувача заедно с прикачното превозно 
средство, като предоставянето му не може да 
се поставя в зависимост от специално искане 
или предаване на допълнителна информация 
на производителя.
(3) По искане на собственика на прикачно-
то превозно средство неговият производител 
издава в рамките на период от 10 години след 
датата на производство на прикачното превозно 
средство дубликат на сертификата за съответ-
ствие срещу заплащане, което не надвишава 
разходите по издаването му, като надписът 
„дубликат“ трябва да се вижда ясно на лице-
вата страна на всеки дубликат на сертификат. 
(4) Производителят използва образеца на 
сертификат за съответствие съгласно прило-
жение № 7. 
(5) Сертификатът за съответствие се съставя 
на български език.
(6) Лицето(ата), упълномощено(и) да под­
писва(т) сертификатите за съответствие, трябва 
да е(са) част от организацията на производите-
ля и трябва да е(са) надлежно упълномощено(и) 
от ръководството да ангажира(т) изцяло юри-
дическата отговорност на производителя по 
отношение на проектирането и производството 
или на съответствието на производството на 
прикачното превозно средство.
(7) Сертификатът за съответствие се попъл-
ва изцяло и не съдържа ограничения относно 
употребата на прикачното превозно средство, 
различни от ограниченията, предвидени в 
тази наредба.
(8) Производителят може да предаде сер-
тификата за съответствие с одобрения тип в 
електронен вид на собственика на прикачното 
превозно средство.
Чл. 19. (1) Производителят на превозното 
средство прикрепя на всяко превозно средство, 
произведено в съответствие с национално 
одобрения тип, задължителна табела.
(2) Задължителната табела трябва да бъде 
закрепена надеждно на видимо и леснодос-
тъпно място върху част, която не подлежи 
на подмяна в рамките на нормална експлоа­
тация, периодично техническо обслужване 
или ремонт.
(3) Информацията на табелата трябва да е 
ясно четлива, нанесена по незаличим начин 
и трябва да съдържа данни съгласно прило-
жение № 8.
Г л а в а  с е д м а
ПРЕДОСТАВЯНЕ НА ПАЗАРА, РЕГИС-
ТРАЦИЯ ИЛИ ПУСКАНЕ В УПОТРЕБА
Чл. 20. Прикачните превозни средства, 
за които национално одобряване на типа е 
задължително или за които производителят 
е получил такова одобрение на типа съгласно 
тази наредба, се предоставят на пазара и ре-
гистрират по чл. 11 от Закона за регистрация 
и контрол на земеделската и горската техника, 
ако са придружени от валиден сертификат за 
съответствие, издаден в съответствие с чл. 18.
Чл. 21. (1) Прикачните превозни средства, 
които съответстват на тип прикачно превозно 
средство, чийто сертификат за национално 
одобряване на типа е отнет съгласно чл. 17, 
ал. 2, т. 1, могат да бъдат предоставяни на 
пазара, регистрирани или пуснати в употреба. 
Изключението се отнася само до прикачни 
превозни средства на територията на Репуб­
лика България, които са имали валидно 
национално одобряване на типа по времето 
на производството си, но които нито са били 
предоставени на пазара, регистрирани, нито 
пуснати в употреба, преди това национално 
одобряване на типа да загуби валидността си.
(2) Алинея 1 се прилага по отношение на 
комплектовани прикачни превозни средства 
за срок от 24 месеца считано от датата, на 
която националното одобряване на типа е 
станало невалидно.